Cea de-a 44-a ediție a Concursului Național „Educație Rutieră-Educație pentru Viață", desfășurată în perioada 18-19 mai, a strâns la start sute de elevi de gimnaziu. În București, la competiția care a avut loc în parcul Motodrom s-au înscris 52 de elevi care au fost testați la trei probe, una teoretică și două practice, a anunțat Brigada Rutieră a Capitalei.
„Proba teoretică a constat în completarea unui chestionar tip grilă în vederea verificării cunoștințelor privind regulile de circulație. Prima probă practică a însemnat parcurgerea unui traseu de îndemânare cu bicicleta în poligon, iar cea de-a doua parcurgerea unui traseu de către bicicliști în parcul-școală”, a explicat un reprezentant al Brigăzii de Poliție Rutieră a Capitalei.
Concursul Național „Educație Rutieră-Educație pentru Viață”, organizat de Brigada de Poliție Rutieră, își propune formarea în rândul elevilor a unui comportament rutier responsabil pe baza cunoașterii și respectării regulilor de circulație pentru prevenirea producerii accidentelor de circulație.
„Pentru prevenirea producerii accidentelor rutiere ale căror victime sunt minorii de vârstă şcolară, Brigada Rutieră a Capitalei acordă o importanţă deosebită activităţilor de educaţie rutieră destinate copiilor în calitate de participanţi la trafic, prin însuşirea şi respectarea regulilor de circulație. Acest concurs are ca scop foarte bine stabilit formarea deprinderilor necesare pentru integrarea corectă în circulația rutieră, ca și participant la trafic”, a precizat reprezentantul Brigăzii Rutiere a Capitalei.